Psalm 96:1 Die digter van hierdie Psalm roep ons op om vir die HERE te sing. Hy roep ons op om 'n nuwe lied te sing. Die nuwe lied is hier dan Psalm 96. Dit was toe die nuwe lied wat die Heilige Gees gegee het. Ons moet altyd bedink dat die Psalms baie spesiaal is. Die woorde van die Psalm is die woorde wat die HERE self gegee het. Die Psalms verdien altyd die ereposisie in die kerk.
Die Gees sorg in die geskiedenis ook vir ander liedere wat trou aan die hele inhoud van God se Woord gemaak word. Die groot ding is dat dit wat ons sing vanuit God se Woord kom en nie ons eie fantasie is nie. Ons het dan so baie om oor te sing. Dit gaan om God se groot dade. Dit gaan daarom dat ons hart gerig is op die HERE en op Sy werk. Dan gaan ons raaksien dat ons baie rede het om te sing. Om die HERE groot te maak. Dan kom aan ons loflied op Hom nooit 'n einde nie. Laat ons steeds vol verwondering as God se kinders leef en sing. Dan gaan ons in hierdie wêreld die mense oproep om saam te sing en dus om saam te glo. Die HERE verdien dit, Hy het daarop die reg en dit is verlossend goed vir die mense! Ons het regtig 'n Woord vir die wêreld!
Dit maak ook regtig sin. Dit is nie vir niks nie dat die Gees die hele aarde oproep om voor die HERE te sing nie. Die HERE is naamlik die Skepper van alle dinge. Alles wat jy kan sien en ook wat jy nie kan sien nie maar nogtans daar is. Die HERE het alles gemaak en het daarom reg op die dank vir al die goeie dinge wat op hierdie aarde is. Alles wat nie goed is nie het ons as mense deur die sonde in God se goeie skeppng gebring. Die duiwel was 'n goeie engel wat in opstand teen God gekom het en so deur eie skuld sleg geword het. Die HERE is so genadig dat Hy ons weer 'n lewe wil gee waaruit al die slegte vir altyd verdwyn het. Deur die geloof in Christus. Laat ons die wêreld oproep om tot Christus te kom. Om van Hom met vreugde te sing!
Dit is wat ons in vers 2 lees. Dit leer ons om nie ons eie gevoelens in die middelpunt te sit as dit om die sing in die huis en in die kerk gaan nie. Dit gaan in die eerste plek nie daarom dat ons lekker voel nie. Hoe leer jy om met jou hart reg te sing, te sing tot God se eer? Om met jou hart daarin ook jou blydskap te vind? Die antwoord vind jy as jy daaroor nadink dat dit om God se Naam gaan. Dit beteken dat die HERE self soos Hy Homself aan ons in Sy Woord en in Sy dade gewys het vir ons ons God en Vader is. Dat ons Hom regtig wil ken en eer soos Hy vir ons in die Bybel vertel wie Hy is. Dat ons ons denke, ons gevoelens wil vernuwe en verander volgens wat Hy ons vertel en wys. Ons vra die Gees om so in ons te werk dat ons hart en ons verstand al meer ooreenstem en bly raak oor wie die HERE, wie Christus regtig is. Dan gaan 'n mens regtig opbloei. Dan leer jy die werklikheid sien en die HERE eer en loof.